Hlina, Alojz, poslanec NR SR (2015-09-24):
Vážený pán predsedajúci, vážené kolegyne, kolegovia, krajina, doba je plná paradoxov a naozaj je veľkým paradoxom, že nám tento návrh zákona predkladá človek, ktorý vlastne zmonopolizoval trh s liekmi, ktorý vlastne zničil trh s liekmi, ktorý zmonopolizoval lekárne, už sú všade, pán Raši, už aj v Auparku je Dr. Max, všade sú a kde ešte neni, bude. Viete, to je to čaro, hej, že proste človek, ktorého pozmeňovacím návrhom sme absolútne zmonopolizovali tento trh, kde neplatí už nič, iba to, ako sa niekde v kanceláriách to dohodne, tak teraz dôjde ako svätý muž a povie, že z 30 euro doplatku už bude iba 25, a svätý muž potom povie, že zo 45 bude 25, a ešte si vypýta potlesk. A to je presne to, mne to stále pripomína, ale nielen táto, ale aj to, čo tu stvárate s tými ľuďmi, mne to pripomína tú scénu z Pacha, hybského zbojníka. „Tu máte, pán veľkomožný, bičík, bite, bite ma.“ To je proste, teraz prišli, pán Raši, a povedal, že nebudú našich ľudí biť trikrát do týždňa, iba dvakrát do týždňa. Čo urobia naši ľudia? Zatlieskajú naši ľudia. To je celé. Prosím vás, niektoré mestá alebo niektoré oblasti sa spájajú s niečím, niekto povie, že to nesúvisí, súvisí. San Francisco s IT, Londýn možno s bankovníctvom, Las Vegas s kasínami, Košice so zdravotníctvom. Naozaj, proste keď poviete Košice, to je zdravotníctvo, proste to je mekka zdravotníctva. Aj vstup, aj keď prichádzate z Prešova do Košíc, tak vidíte prvé takú veľkú budovu Medirex, nie? Takú presklenú. Proste naozaj mekkou zdravotníctva na Slovensku sa stali Košice. A celá táto košická klika, celá táto košická klika ovládla zdravotníctvo a hádže tu ako psom, hádže tu ako psom dôchodcom, že teraz nebudete chvíľku platiť 40 euro, ale 35, lebo idú voľby, potrebujeme vám poslať o nejakých 10 euro viac, aby ste si spomenuli. Ako psom. Hádžu to ako psom. Prosím vás, keby neboli zmonopolizovali, táto košická klika, Paška, pán Paška, teraz nejaký pán Forai, nejaká tetka, teta Emka či Anka, či aká, proste tiež sa venuje zdravotníctvu v Košiciach, tuná pán Raši je Avicenna košický. Proste to keby oni neboli dostali to zdravotníctvo, kde je teraz, by ste nemuseli platiť žiaden doplatok, vážení, žiaden! Lebo keby existoval nejaký princíp, aj nejaký primeraný trhový princíp v tomto prostredí, tak ste nemuseli doplácať ani tých 25 euro. Lenže oni vám teraz povedia, že zo 45 iba 25, a vypýtajú si potlesk. A voličský hlas v urne. To, čo sme my urobili so zdravotníctvom, to, čo ste vy urobili so zdravotníctvom, to, čo košická klika urobila so zdravotníctvom, ešte sa hádam o tom bude rozprávať. Ja som to tu už hovoril a poviem to ešte raz, najväčšieho opovrhnutia, najväčšieho opovrhnutia sa dostalo tomu jednému chalanovi u nás v Námestove, lebo vyberal peniaze pred kostolom do zvončeka a potom si stade vybral nejaké drobné, doteraz sa to s ním obnáša, ten chýr o tom, to bol on, čo si z tých peňazí zo zvončeka zobral, vážení! Peniaze zo zdravotníctva alebo do zdravotníctva sú peniaze zo zvončeka, z kostolného zvončeka a tá chamtavá ruka sa do nich hrabla. A ako hrabla tá chamtavá ruka do nich? Veď to počujeme: Za cétečko čo je potrebné zaplatiť, teraz nejaká teta Anka, chúďa, neviem, či jak teda k tomu prišla, ale tiež obchoduje, proste musí, keď musíš, tak musíš, proste je toho už veľa, proste ona keď cíti potrebu, že potrebuje obchodovať, tak obchoduje. Viete, keby to nebolo smiešne a pravda, či trápne, tak je to smiešne. Naozaj, vy ste sa nerozpakovali tou chamtavou rukou hrabnúť a vybrať, vydrieť, koľko to chcelo, koľko sa dalo, koľko to ešte pustilo, urobiť z toho princípu monopol, proste s tým monopolom ešte sa to bude kývať v generáciách, ak ste z niečoho vytvorili monopol, ten monopol už nedáte dole za týždeň, za dva. Proste Dr. Max je všade. Vy ste ten monopol vytvorili, ten monopol s vami cvičí, teraz dostal Raši povolenie, pán Raši dostal povolenie, si vypýtal povolenie a docupkal sem, že môže ísť teda o 10 euro, lebo kvôli voľbám, hej, môže ísť, že dobre, že to vysanujú cez to, lebo tým, že majú monopol v tej lekárni, no tak si to nafúkli inde. Proste monopol si to nafúkol inde, hej, tak povie tých, to, čo dáme, to vaše politické gesto, tak si dofúkneme cez tú prvú platbu, hej, ktorú tí ľudia nevidia. Nebojte sa, nikto nepríde ani o euro, chlapci, ktorí sú v tom, košická klika a spol., nikto nepríde ani o euro. Proste dostal povolenie, môžeš ísť. Môžeš ísť, choď sa tam postaviť, nezabudni zvolať tlačovku, Pravda ti to určite pustí, že jak ste zachránili svet. Jak ste zachránili svet, jak ste dôchodcom dali platiť o 15 eur menej. Vážení ľudia, nie ste na to odkázaní! Nie ste na to odkázaní, aby ste zbierali smeti zo zeme. Nie ste na to odkázaní, aby ste zbierali smeti zo zeme. Toto, čo robia, je hnusná, cynická hra so zdravotníctvom. Tie doplatky, keby tu fungoval systém, tak by nemali byť žiadne. Respektíve by mala byť, ako to hovoril kolega Novotný, proste tam tá adresnosť toho systému musí byť niekde úplne inde. A táto nechutná hra na volebné preferencie, vidíte, úplne bez mihnutia brvy povedia a ešte je to opatrením neviem už koľkého sociálneho balíčka. Raz nám tie sociálne balíčky budú zhadzovať z lietadla jak v Eritrei, jak v Somálsku. Proste tam sa my dopracujeme. My sme odkázaní na toto? Tento typ? Áno, to bude asi gradovať. Raz sa dopracujeme k tomu, ak to dovolíme. Toto je paradoxne, ľudia, ktorí možno majú určitú mieru kritického myslenia, tak pre nich som prípadne adresoval toto moje vystúpenie, že bez kúska hanby sa sem postaví človek a predstaví návrh zákona, ktorému dovolili sem prísť, ten človek, ktorý vlastne zničil ten systém, zmonopolizoval ten systém a ktorý vlastne vytvoril to, že vôbec nejaké doplatky naši ľudia, ktorí nemajú z čoho, musia platiť. Ďakujem.